**האתגרים העומדים בפני קידום "החינוך לחדשנות" במערכת החינוך הערבית בישראל**

**בהאא זועבי, ג'מאל אבו חוסין וח'אלד עראר**

למושג חדשנות יש הגדרות רבות וספרות ענפה, ובמחקר הנוכחי היא מוגדרת כ"יכולת לחשוב ולפעול אחרת באופן מועיל" (בקמן, 2014). המונח יכולת מציין את היות התהליך מתמשך ולא חד –פעמי, הדגש על "לחשוב ולפעול אחרת" מאיר את חשיבות השבירה של פרדיגמות ומוסכמות קיימות והתרגום של בחינה זו לפעילות ובמיוחד בחברה כמו החברה הערבית שהיא חברה מסורתית וקולקטיבסטית, וזאת לאור ממצאי רשות החדשנות (2016) שמראים שאחוז האוכלוסייה הערבית העוסקת בתחום החדשנות לא עולה על 2% בהשוואה לאחוז האוכלוסייה הערבית במדינת ישראל בכלל שעומד על 21%.

נתונים אלה מראים חשיבות רבה לקידום חינוך לחדשנות בחברה הערבית בישראל בכלל ובמערכת החינוך הערבית בפרט, ומכאן, קידום החינוך לחדשנות שדרכו יחונכו תלמידים במערכת החינוך "לחשוב ולפעול אחרת באופן מועיל" עלול להיתקל באתגרים מורכבים ועליהם ניתן למנות את האתגרים הבאים: הישגים נמוכים לעומת אוכלוסיות דומות בעולם, כשל בהספקת חינוך איכותי לכלל שכבות האוכלוסייה, שיעור נמוך של תלמידים מצטיינים, איכות מורים ירודה שבאה לידי ביטוי בדרכי הוראה והערכה שלא תואמים כלל את עידן החדשנות, מוטיבציה ירודה מאוד של תלמידים ללמידה, אחוז גבוה של המורים במערכת החינוך מגיעים מתחום מדעי הרוח והחברה, חוסר יעילות תקציבית בהשקעה בחינוך בחברה הערבית, וחשיבה מסורתית וקולקטיבסטית של מורים ותלמידים במערת החינוך הערבית.

המחקר הנוכחי אודות האתגרים העומדים בפני קידום החינוך לחדשנות במערכת החינוך הערבית בישראל טרם זה להתייחסות בספרות המחקרית והמקצועית, ומכאן למחקר זה שתי מטרות מרכזיות. הראשונה, להראות את חשיבות החינוך לחדשנות במערכת החינוך הערבית, ובבסיסה את חשיבותו של מחקר המתווה מדיניות ותורם לקבלת החלטות טובה יותר. השנייה, לבחון את האתגרים העומדים בפני קידום ויישום חינוך לחדשנות במערכת החינוך הערבית בישראל במטרה להציע מודל חינוך לחדשנות מותאם תרבות. במחקר הנוכחי ננסה לענות על שתי שאלות מרכזיות:

1. מה הם המאפיינים של מערכת החינוך הערבית במדינת ישראל שיכולים להוות חסמים בפני קידום החינוך לחדשנות במערכת?
2. מה הם המאפיינים התרבותיים והחברתיים של החברה הערבית שמגיעים ממנה המורים, תלמידים והוריהם ויכולים להוות חסמים בפני קידום החינוך לחדשנות במערכת?

שיטות העבודה המרכזיות יהיו ראיונות עם מנהלי בתי ספר, מורים ותלמידים מהחברה הערבית בישראל ואיסוף נתונים מאתרי האינטרנט הרשמיים לכלל התכניות העוסקות בקידום חינוך חדשני במערכת החינוך בחברה הערבית בישראל.

מבין עיקרי הממצאים הראשוניים שעלו, היו חסמים הקשורים במערכת החינוך ואופן התנהלותה, חסמים הקשורים בתשתיות הפיזיות הקיימים במערכת החינוך, חסמים הקשורים במנהיגות החינוכית במערכת החינוך, חסמים הקשורים באיכות המורים, ולבסוף חסמים ייחודיים למערכת החינוך הערבית שהינם תרבותיים וחברתיים הקשורים בדפוסי החשיבה של האנשים המעורבים במערכת.

בעקבות ממצאים אלה, יוסקו מסקנות מדיניות ויישום להטמעת מודל לחינוך לחדשנות במערכת החינוך הערבית ובמערכות חינוך של מיעוטים לאומיים בעולם.

**תקציר ביוגרפי- ד"ר בהאא זועבי**

ד"ר זועבי מהן כדיקן אקדמי באלקאסמי-מכללה אקדמית לחינוך. הוא בוגר החוג להוראה למידה והדרכה באוניברסיטת חיפה בהנחיית פרופ' גבי סלומון ז"ל. הוא עוסק בשנים האחרונות בפן המקצועי-יישומי בתחום מצוינות וחדשנות בחינוך ומוביל פיתוח קורסים חדשניים, פיתוח זירות חדשנות, פיתוח חומרי למידה בהקשר של פדגוגיה חדשנית ומוטת עתיד בהשכלה גבוהה ומוביל כנסים בינלאומיים לחוקרים, למורים וגם לתלמידים בתחום החדשנות בחינוך.

ד"ר זועבי משקיע מאמצים רבים בשנתיים האחרונות בהובלת "קולקטיב אימפקט" בתחום החינוך לחדשנות בחברה הערבית במטרה לצמצם פערים ומיצוי פוטנציאל היצירתיות/חדשנות בקרב תלמידים במערכת החינוך בחברה הערבית בהובלת מרכז החדשנות בחינוך שהקים לאחרונה באלקאסמי-מכללה אקדמית לחינוך.